Document ID: /roh_data/filtered/fineweb-2-filterrobots_roh.jsonl.gz/43126

Il Grischun ha da surprender dalla Confederaziun 2,7% da tut quellas persunas che damondan asil. I haja sulet anc intgins paucs plazs libers en ils centers di Rathgeb. Cunquai ch'il center da reserva Schiebach a Tavau na stat davent la primavair er betg pli a disposiziun tschertgia il chantun ulteriurs bajetgs.
Anteriuras chasas da scola n'èn betg sclaussas
Il bajetg ch'era quintà sco center da reserva a Litzirüti sto gia vegnir avert l'entschatta dal 2016. Uschia manca al chantun vinavant in center da reserva e l'Uffizi da migraziun è il mument vidlonder d'examinar ils bajetgs ed objects che vischnancas e persunas privatas han fatg amogan. Anteriuras chasas da scola, sco per exempel quella da Rueras nua ch'i vegn ponderà da metter a disposiziun il bajetg, na sajan betg a priori sclauss, ha ditg Rathgeb. In object haja d'ademplir lur pretensiuns d'infrastructura e betg esser memia lunsch davent dals centers.
Cunquai che l'uffizi è vidlonder d'examinar na vul il minister da giustia grischun betg tradir nua ch'ils bajetgs purschì sa chattan. Cler è dentant ch'i dovra almain in nov bajetg sco center da reserva.